**ДО**

**ДОЦ. Д-Р ИВАН ИВАНОВ**

**ПРЕДСЕДАТЕЛ НА КОМИСИЯТА ЗА ЕНЕРГИЙНО И ВОДНО РЕГУЛИРАНЕ**

Относно: завишени изравнителни сметки от „Топлофикация София ЕАД“ за

 отоплителен сезон 2023-2024 г.

**УВАЖАЕМИ ГОСПОДИН ИВАНОВ,**

През отоплителния сезон 2023-2024 г. гражданската платформа „Изправи се.БГ“ бяхме засипани от сигнали на граждани за прекалено високи месечни сметки за парно. Основната причина за тези високи сметки бяха необосновано високите цени на топлинната енергия, утвърдени от КЕВР за регулаторния период 30 юни 2023 - 1 юли 2024 г.

Гражданската платформа „Изправи се.БГ“ своевременно реагирахме несправедливите и необосновани цени със становища до институциите, публични и медийни изяви, участия в заседания на регулатора. Настоявахме за намаление на регулираните цени на парното, считано от 1 януари 2024 г. или 1 март 2024 г. Основание за това според нас даваше разминаването между прогнозната цена на природния газ по тримесечия и реалната цена на синьото гориво, утвърдена от КЕВР, и включена в цената на топлинната енергия. Общо за целия регулаторен период 2023-2024 г. се оказа, че утвърдената по тримесечия цена на природния газ е със 17,5% по-висока от посочената от регулатора прогнозна цена.

Оказа се че и цените на въглеродните емисии на Европейската енергийна борса също са значително по-ниски от прогнозираната от регулатора стойност – 88 евро на тон.

В резултат на всичко това през отоплителния сезон 2023-2024 г. битовите клиенти на „Топлофикация София ЕАД“ плащаха прекалено високи месечни сметки заради необосновано високите цени на топлинната енергия, утвърдени от КЕВР. Включително самата „Топлофикация София ЕАД“ изчисли и обяви на сайта, че заради по-високата прогнозна цена на природния газ, включена в цената на парното, спрямо реалната ТЕЦ „София“, към месец февруари са надвзели от потребителите си 112 млн. лв. или по 254 лв. повече от всеки абонат.

С оглед на изложеното очакването ни беше, че поне изравнителните сметки, изготвени от топлинните счетоводители, няма да бъдат завишени. За съжаление, битови потребители на „Топлофикация София ЕАД“, които се обърнаха към „Изправи се.БГ“, се оказаха натоварени с необяснимо високи изравнителни сметки за отоплителния сезон 2023-2024 г.

Анализът ни показва, че основна причина за увеличените изравнителни сметки е необяснимото нарастване на годишна база на количеството топлинна енергия, отдадена от сградната инсталация в някои сгради-етажна собственост (в определени случаи над 30% спрямо предходния отоплителен сезон). В някои случаи количеството на енергията, отдадена от сградната инсталация, се оказва по-голямо от общото количество на енергията за отопление на имотите. Оказва се също така, че въпреки по-краткия отоплителен сезон 2023-2024 г. (с 23 дни) „Топлофикация София ЕАД“ е подала чрез абонатните станции в някои сгради – етажна собственост по-големи количества топлинна енергия в сравнение с отоплителен сезон 2022-2023 г.

Уважаеми господин Иванов,

Моля да разпоредите проверка на „Топлофикация София ЕАД“ относно настройките на системите за автоматично регулиране, както и проверка на всички абонатни станции, присъединени към топлопреносната мрежа на територията на гр. София, съответно относно изпълнението от страна на „Топлофикация София ЕАД“ на чл. 5, т. 4 от Общите условия за продажба на топлинна енергия за битови нужди от „Топлофикация София ЕАД“ на клиенти в гр. София, както и за изпълнение на съответните разпореждания на КЕВР относно поддържането на съответствие между потребностите от топлинна енергия на сгради-етажна собственост и топлинната енергия, която постъпва в абонатната станция, а също и за правилните настройки на абонатните станции.

Настояваме също така в случаите на неоснователно завишени количества на доставената топлинна енергия, същите да бъдат намалени в съответствие с установените действителни потребности на клиентите в сградите, като надписаната топлинна енергия бъде приспадната от изравнителните сметки.

С уважение,

Мая Манолова

/председател на „Изправи се.БГ“/